© Велко Ангелов 1 / 3

Следваща снимка

Увеличи

© Велко Ангелов Предходна снимка

3 / 3

Увеличи

Общо 23-ма са заразените с коронавируса COVID-19 в България, като сред тях попада и починалата вчера в "Пирогов" 66-годишна жена. До вчера в страната се знаеше за седем заразени, но днес от националния щаб за борба с вируса обявиха, че има нови 16 случая, които са установени при 106 проби. Повечето нови случаи са на хора, които са имали контакт с починалата жена. Сериозно се е влошило състоянието на мъжа ѝ, който също е настанен в "Пирогов" с коронавирус.

След двучасово заседание късно тази вечер правителството обяви, че ще поиска от Народното събрание да обяви извънредно положение, което ще му позволи да взима бързо оперативни мерки за ограничаване на заразата.

Определен е капацитетът на общинската Втора градска болница в София, посочена като най-подходяща да приема пациенти с инфекцията. Тя ще разполага с общо 50 легла специално за случая. Кметът Йорданка Фандъкова със заповед забрани на шофьорите в градския транспорт да продават билети на пътниците.

Държавата търси варианти за осигуряване на финансови стимули за лекарите, сестрите и медицинските сестри, които са на първата линия в борбата с коронавируса, съобщи премиерът Бойко Борисов.

"Дневник" следи в реално време развитието на събитията.

Какво се предприема по света следете тук.

Ключови моменти



"България е в основата на стръмната крива на вируса. Тази ситуация изисква бързи решения", заяви шефът на националния щаб за борба със заразата Венцислав Мутафчийски след съвместното заседание с правителството тази нощ. "Дневник" излъчва на живо изявлението:

Кабинетът поиска извънредно положение

След извънредно заседание на Министерския съвет и националния щаб за борба с коронавируса, продължил близо два часа, премиерът Бойко Борисов обяви, че ще поиска от парламента в България да бъде обявено извънредно положение. Аргументът му - по този начин кабинетът оперативно ще може да взима решения за затваряне на учебни заведения, на спортни и културни обекти, за да ограничи заразата. Подробности за решеното на заседанието - тук.

Видео от изявлението на Борисов - тук. Ръководството на "Пирогов" реши да постави под домашна карантина всички свои служители, които са били на смяна във вторник, когато в болницата постъпи починалата вчера от коронавирус 66-годишна жена. Абсолютно всички, които са имали контакт с нея при оказването на първа помощ, реанимирането ѝ, интубирането и превеждането ѝ в реанимация са били издирени по списък и разпуснати в 14-дневна домашна карантина. Става въпрос за санитари, лаборанти, медицински сестри и лекари на смяна в спешното отделение, които са съпроводили жената в шокова зала, след като тя е колабирала. Малко преди 20:30 ч. от правителствената пресслужба обявиха, че в 22 ч. премиерът Бойко Борисов свиква извънредно заседание на Министерския съвет съвместно с Националния оперативен щаб. В рамките на правителственото заседание Щабът ще предложи нови и по-строги мерки срещу разпространението на коронавируса. По-рано днес се разбра за нови 16 случая на заразени. Повечето от тях са хора, които са контактували с починалата вчера 66-годишна жена в "Пирогов". Заразените са вече 23-ма Нови 16 случая на заразени с коронавирус са установени. По време на редовния брифинг на националния щаб за борба със заразата в 17 ч. беше обявено, че има 9 положителни проби, но два часа по-късно от здравното министерство уточниха, че има още 7 нови случая, с което заразените в страната достигнаха 23-ма. Един от тях - жена на 66 години, почина вчера в "Пирогов".

В телефонен разговор премиерът Бойко Борисов обсъди с президента на Русия Владимир Путин разпространението на вируса COVID-19. "За броени дни българската индустрия се реорганизира, за да произведе и осигури необходимите защитни облекла за медицинските екипи в цялата страна. Прилагаме всички утвърдени от световната медицинска общност мерки за ограничаване на заболяването", заяви министър-председателят Борисов пред Владимир Путин. Борисов постави също въпроса за възможността България да закупи от Русия респиратори, които са изключително важни за лечение на пациентите с коронавирус. В хода на разговора бе изтъкнато, че руските учени полагат сериозни усилия в разработване на ваксина срещу COVID-19. Двамата обсъдиха сътрудничеството между България и Русия, липсата на бежански натиск на българската граница и изграждането на "Балкански поток". Потвърдени са нови 9 случая на заразени

За нови девет случая на заразени с коронавирус съобщи началникът на щаба за борба със заразата Венцислав Мутафчийски. Всички те са на хора, които са в София. Повече за новите случаи на заразени с COVID-19 четете тук. Дезинфекции в бензиностанциите

Касовите плотове, дръжките на врати, чешми и устройства за плащане с карти в бензиностанциите да се дезинфекцират на всеки половин час, а плащанията през ПОС терминалите да се правят от самите клиенти, които сами да ползват и своите карти за отстъпки, препоръча Българската петролна и газова асоциация на компаниите, които членуват в нея. Мерките са свързани с коронавируса. Препоръчва се още в обектите да не се допускат хора, които се чувстват неразположени, както и да се поставят дезинфектанти на достъпни за клиентите места. Препоръчва се на обектите да се снабдят с безконтактни термометри е ежедневно да се следи здравословното състояние на всеки служител.

Столичната лекарска колегия на Българския лекарски съюз създаде Фонд за подпомагане на лекарите в ситуацията на разпространение на коронавируса COVID-19. Софийските лекари от днес могат да кандидатстват за помощ от фонда чрез подаване на молба на електронната поща на колегията [email protected] От пресцентъра на Столичната лекарска колегия не успяха да отговорят на въпроси на "Дневник" с колко средства ще разполага фондът и по какъв ред ще се отпускат те. Уточниха, че лекарите ще могат да получат финансиране за купуване на предпазни средства като облекла, маски и дезинфектанти. "Демократична България предлага да се организира доставка на продукти от първа необходимост за възрастните хора, които са най-уязвими за болестта. Столичната община да обедини сили с големите вериги хранителни магазини, с куриерските фирми, с "Български пощи" и със социалните служби (включително тези за социален патронаж), така че хората над 65 да получават без да излизат пенсиите и лекарствата си и да поръчват по телефона хранителни продукти от първа необходимост, предлага политическото обединение и напомня, че подобен подход е възприет в Италия.

От 8 ч. тази сутрин временно се преустановява преминаването в посока Сърбия през гранично-пропускателните пунктове "Олтоманци", "Стразимировци" и "Брегово", съобщи пресцентърът на МВР. Трафикът за и от Сърбия се пренасочва към пунктовете "Калотина" и "Връшка чука". Това се налага заради въведена временна забрана за влизане на територията на Република Сърбия на чужди граждани, пристигащи от рискови дестинации с разпространение на коронавируса - Италия, Китайската народна република, Южна Корея, Иран и Швейцария. Забраната се отнася и за транзитно преминаващите през Сърбия чужди граждани. Вчера подобна мярка въведе и Северна Македония, закъдето преминаването става само през "Гюешево".

Още за това как реагират властите извън България четете тук.

"Общините да намерят баланса: от една страна, да запазят общественото здраве, от друга страна - да не допуснем парализа на икономиката", призова при посещението си в Плевен президентът Румен Радев. В града беше регистриран един от първите заболели от новия коронавирус. Радев подчерта, че общественото здраве започва от грижата за медицинския персонал, като това трябва да е постоянен ангажимент на държавата, а да не се проявява като дойде криза. Джамиите остават отворени

Джамиите в област Кърджали ще останат отворени за богомолците въпреки заплахата от разпространение на коронавируса, съобщи БНР. Преди всяка молитва имамите в централните храмове ще разясняват защо трябва да се поддържа висока лична хигиена и нуждата от ритуално измиване. Според традициите в исляма задължение на вярващите е да извършват петкратно обмиване преди да влязат в храма. От Главното мюфтийство призовават мюсюлманите с хронични заболявания да отправят молитвите си от дома.

Вчера и Българската православна църква обяви, че няма да спира богослуженията Парични стимули за медиците

Държавата търси варианти за осигуряване на финансови стимули за лекарите, сестрите и медицинските сестри, които са на първата линия в борбата с коронавируса, каза днес премиерът Бойко Борисов. Заедно с ръководителя на кризисния щаб за борба със заразата ген.-майор Венцислав Мутафчийски той посети в Габрово една от фабриките, която започна производство на защитни облекла. © Дневник Премиерът Бойко Борисов заедно с ръководителя на кризисния щаб за борба със заразата ген.-майор Венцислав Мутафчийски посети една от фабриките, която започна производство на защитни облекла. Снимката е скрийншот от видеото, публикувано от екипа на премиера във "Фейсбук".

Там получи уверения, че към днешна дата се произвеждат 4 км плат, а от утре ще са 5 км. Фирмата, чието име не беше споменато, вече има на склад 40 км плат, който ще стигне за производството на 15 хил. защитни костюма. Такива ще правят още две компании.

Какво още каза Борисов при посещението в предприятието четете тук.

Председателят на парламента Цвета Караянчева е препоръчала на депутатите да ограничат пътуванията и срещите в страната, особено в райони, където вече има потвърдени случаи на коронавирус. Командировките в чужбина са спрени, както и не се допускат посетителски групи в парламента. От сряда работата на журналистите е ограничена и не се допуска свободно движение на медиите по кулоарите на парламента. Заради недоволството на репортери Цвета Караянчева обеща да говори с ръководствата на парламентарнигрупи да съдействат депутатите, към които има въпроси, да дават интервюта за медиите. Лекарите над 60-годишна възраст могат да извършват нерискова дейност и така пак да подпомогнат здравната система. Това предложи бившият директор на "Пирогов" Спас Спасков в интервю за телевизия "Блумбърг - България". Спасков каза, че само около 60% от болничните легла в държавните и общински болници се ползват. по повод опасенията за недостиг недостиг на апаратура той каза, че тя може да се мести от едно по-ненатоварено отделение, към друго. Съдилищата в Разград и Исперих спират до 27 март разглеждането на дела в открити съдебни заседания като мярка за ограничаване на риска от разпространение на коронавируса, предаде БТА. Изключение ще се прави само за неотложните съдебни производства, които изискват незабавно произнасяне.

Със заповед на кмета на София Йорданка Фандъкова се забранява продажбата на билети от шофьорите в обществения градски транспорт, съобщи Нова телевизия. Това е една от мерките на Столична община във връзка с коронавируса. © Юлия Лазарова

Капацитетът на Втора градска болница е да поеме до 50 инфекциозно болни. Това съобщи пред медиите зам.-кметът на София Дончо Барбалов. Общинското лечебно заведение е определено да поеме при нужда пациенти с коронавирус, но засега заповед за преструктурирането й няма. Трансформацията ще отнеме 72 часа. Няма да бъдат допускани инфекциозно болни пациенти преди и последните пациенти на болницата да бъдат изведени. Ще бъде използван персонала на Втора градска болница, ако има нужда ще бъдат привлечени и други специалисти от другите общински болници, каза Барбалов. Тук ще бъдат приемани по-леки случаи, тежките случаи, ако има такива, ще бъдат приемани във ВМА, Пирогов, Александровска болница, където имат много добри реанимации. © Велко Ангелов Дончо Барбалов Сериозно се е влошило състоянието на мъжа, настанен в "Пирогов", чиято съпруга стана първата жертва на коронавируса в България. Медиците определят състоянието му като критично, съобщи антикризисният щаб.

Петима души от Габрово, които са се върнали от Италия и им е издаден болничен за карантина заради коронавирус, не са открити от МВР на адресите си. В момента се издирват и ако са нарушили карантината, няма да получат обезщетение. Това съобщи пред Би Ти Ви управителят на Националния осигурителен институт Ивайло Иванов. Габрово е един от трите града, в които има диагностицирани случаи на коронавирус. Какво още каза управителят на НОИ четете тук.

Полицията, жандармерията и Районната здравна инспекция в София са блокирали входовете на стоковия базар "Илиянци", съобщи БНР. Твърдеше се, че на базара работи синът на първата жертва на болестта. Впоследствие тази информация се е оказала невярна, но акцията не беше отменена. "Фактът, че това е място, където се събират много хора, прави една такава акция полезна - в смисъл проверка как работят хората там, дезинфекция и по възможност намаляване на струпването на големи групи хора".

коментира пред БНТ главният здравен държавен инспектор доц. Ангел Кунчев.

© МВР

Органите на реда, екипирани с маски и ръкавици, проверяват документите на хората, които работят в базара, преди да ги пуснат вътре. Ще се проверява и здравният им статус.

Радиото съобщава, че акцията се провежда съвместно с агенция "Митници" и НАП като се проверява както за източници на зараза, така и произхода на стоките, както и дали са платени акцизи. Вчера са излезли резултатите на 136 проби за коронавируса само с един положителен резултат, съобщи на редовен брифинг тази сутрин шефът на Военномедицинската академия и председател на кризисния щаб д-р Венцислав Мутафчийски. Положителният резултат от две проби е на лекарка, която е била в чужбина на два медицински конгреса. Тя е в добро общо състояние. Тази нощ със симптоми на грип е приета жена, която е била в контакт с лекарката. Тя е в стабилно състояние, предстои да й бъдат направени проби. Предстои да бъдат взети проби и от останалите хора, с които лекарката е контактувала.

Вчера Световната здравна организация обяви пандемия.